El govern de Gandia destinarà 1.000.000 d'euros al pla de Vials de 2018
02 febrero 2018

## El govern de Gandia destinarà 1.000.000 d'euros al pla de Vials de 201802 febrero 2018Última actualización: 15 julio 2025

![](../gestion/img/_AO_8039-copia.jpg)  
  

El regidor delegat de Serveis Bàsics, Miguel Ángel Picornell ha presentat les primeres actuacions que es realitzaran a la nostra ciutat dins del Pla de Vials del 2018. Uns treballs que compten amb un pressupost total d'1.000.000 euros.  
  
Quan Gandia-ciutat, el regidor ha explicat que una de les actuacions més importants serà la del fresat i reasfaltat de l'avinguda de València, un dels principals accessos a la ciutat. En aquest cas s'actuarà sobre el tram comprés entre la rotonda del 25 d'abril i el carrer Alzira. Les obres en qüestió tenen un pressupost de 75.000 euros. L'actuació també inclou un reforç a la zona de trànsit de la plaça Joaquín Ballester.  
  
El carrer Mondúver, entre l'avinguda de Beniopa i el carrer Pinet, també serà objecte d'ampliació de voreres a més de fresat i reasfaltat de vials. Com també els carrers Aigüera, Poeta Francesc Miret, Pinet i un tram de Legionari Bernabeu, entre el Prado i l'avinguda del Raval.  
Pel que fa al Grau-Platja, s'està actuant ja a la zona del pàrquing de l'Estadi Fort-Llopis, amb l'asfaltat, voreres i dotació d'arbrat. Es repararà la vorera del camí vell del Grau, afectat per les arrels dels arbres.  
  
A la platja aquesta setmana han començat les obres a les voreres i vials de l'avinguda Vicente Calderón. Es faran també voreres dels carrers Alcoi, Cibeles, Escullera i Cap de Sant Antoni i és re asfaltarà dels vials dels carrers Devesa, Menorca i Rioja.  
En aquest punt Picornell ha destacat que s'han iniciat les obres al Grau i la platja en aquestes dates per tindre tots els vials finalitzats abans de l'inici de la Setmana Santa.  
  
Un altre dels aspectes sobre els quals ha informat **Miquel Àngel Picornell** és que el govern continua eliminant barreres arquitectòniques i dotant de passos de vianants especials a les zones sensibles de la ciutat. En aquest sentit, ha apuntat la intervenció que està previst realitzar al carrer Sant Rafael a l'altura de la plaça de les Xocolateres, antic Simancas.  
  
Per a la segona fase del pla d'aquest any, es faran actuacions integrals als carrers Marroc, Sant Tomàs de Villanueva i Tirso de Molina a més d'una actuació a la plaça Crist Rei. El que es pretén és dotar-la de "trencadís", perquè siga una continuïtat del Passeig, un projecte que ja s'està elaborant per part dels tècnics municipals.  
  
"_Aquest Govern està satisfet de com està quedant el mapa de la ciutat i els diferents barris en la present legislatura. Continuarem reformant la trama urbana, un procés que vam iniciar a l'estiu de 2015 i que mantindrem fins a finalitzar la present legislatura_" va finalitzar l'edil.

[Twittear](https://twitter.com/share)